Monna le morwawe ba tshwaretswe letsomo
Monna mongwe wa dingwaga tse di masome matlhano le bosupa le morwawe wa gagwe wa dingwaga tse masome mabedi le bosupa ba mo diatleng tsa mapodisi go thusa ka ditlhotlhomiso morago ga go belaelwa ba tsoma e se ka fa molaong. Mo potsolotsong le lekalana la dikgang la BOPA, Mookamela mapodisi a Tshane, Superintendent Vusimuzi Jorowe a re tiragalo eo ba e begetswe ka letsatsi la Tshipi mme ba latedisa pego eo. Ba ne ba fitlhela borre bao go tswa kwa motsaneng wa Ngwatle mo kgaolong ya Kgalagadi Bokone, ka dinama tse go belaesegang e le tsa diphologolo tsa naga le digwapa di oletswe mo dikgetsaneng tsa di 12.5kg di le supa. Supt Jorowe a re ditlhotlhomiso tsa ba sepodisi di santse di tsweletse, mme a tlhalosa fa e tla a re fa di wela, borre bao ba isiwe fa pele ga lekgotla la ga Mmakaseterata kwa Hukuntsi go arabela molato wa bone. O ne a gwetlha banni ba metse e e gaufi le mafelo a diphologolo tsa naga go ikgapha mo go tsomeng kwa ntle ga diteseletso ka jaana letsomo ga le ise le bulelwe. Mo go tse dingwe, Supt Jorowe a re ba tshegeditse monna mongwe wa dingwaga tse di masome a mararo le boraro wa kgotla ya Ga-Monyemane kwa Lehututu morago ga go belaesega mo molatong wa bogodu jwa leruo. Go ya ka Supt Jorowe, monna mongwe wa dingwaga di le masome a masupa wa kgotla ya Ngologa go tswa kwa Lehututu, o ne a tlisa boikuelo kwa go ba sepodisi a tlhalosa fa ngogola a ne a timelelwa ke kgomo e namagadi e e neng e tsamaisa namane. A re mongongoregi o ne a tlhalosa fa ka lesego kgomo tseo, di ne tsa bonala monongwaga kgwedi eno, e le malatsi a le lesome le boraro, mme ebile a bega fa kgomo eo, e tla ka namane eo, mme e beilwe tshipi e sa itseng. O boletse gore go latedisa boikuelo jwa mongongoregi, ba sepodisi ba ne ba latedisa tshipi eo, mme ya supa fa e le ya monna mongwe wa motse wa Lehututu. A re mmelaelwa o ne a itshupa fa pele ga lekgotla la Mmakaseterata wa Hukuntsi ka Labotlhano, mme ga laolwa gore a name a tshegeditswe mo kgolegelong malatsi a le lesome le bone go fitlhelela ditlhotlhomiso tsa ba sepodisi di wela. O ne a gwetlha barua-kgomo go tlhokomela leruo la bone ka dinako tsotlhe go itsa gore di seka tsa ba tswa diatleng.  